**หน่วยที่ 4: สร้างวิสัยทัศน์เอเชียตะวันออกเฉียงใต้**

***บทเรียนที่ 2: ซีเกมส์***

*ประวัติศาสตร์ กีฬา และการสร้างประชาคมในเอเชียตะวันออกเฉียงใต้*

***ฉบับแปลอย่างไม่เป็นทางการ***

***โปรดอ้างอิงต้นฉบับภาษาอังกฤษหากจำเป็นต้องมีการตรวจพิสูจน์***

**บทความนำ**

**เกริ่นนำ**

ในเอเชียตะวันออกเฉียงใต้ การสร้างประชาคมหรืออัตลักษณ์ของภูมิภาคมักถูกท้าวความหรือเชื่อมโยงกับสถาบันทางการเมืองอย่างเช่น สมาคมประชาชาติแห่งเอเชียตะวันออกเฉียงใต้ (อาเซียน พ.ศ.2510) และสมาคมเอเชียตะวันออกเฉียงใต้ (อาสา 2504) ที่มีอยู่ไม่นาน ตลอดจนแนวคิดมาฟิลินโด (มลายา ฟิลิปปินส์ และอินโดนีเซีย) ถึงแม้ว่าแนวทางที่เป็นการกำหนดโดยชนชั้นสูงจากบนลงล่างเช่นนี้ส่งผลสำคัญอย่างไม่ต้องสงสัย แต่บทบาทของการแข่งกีฬาที่ส่งเสริมการมีส่วนร่วมที่กว้างขวางและปฏิสัมพันธ์ระหว่างประชาชนต่อประชาชนทั่วทั้งประเทศก็ไม่ควรถูกมองข้ามไป การจินตนาการถึงสิ่งที่ใหญ่โตอย่างเช่นชาติและภูมิภาค อาจได้รับการเอื้ออำนวยจากภาพความตื่นตาที่มาพร้อมกับการแข่งขันกีฬาระหว่างประเทศ กีฬาเหล่านี้ทำหน้าที่เป็นตัวสร้างแก่นแกนของความเป็นปึกแผ่น ความภักดีและสำนึกในอัตลักษณ์

. ในฐานะที่เป็นเวทีสำคัญของปฏิสัมพันธ์ระหว่างเอเชียตะวันออกเฉียงใต้กับส่วนอื่นของโลก ซีเกมส์แสดงถึงการรับอิทธิพลต่างชาติที่มีมายาวนาน ทั้งอ้าแขนรับและเลือกรับเอามาบางแง่มุม ซีเกมส์เป็นการบรรจบกันของกีฬาทั้งที่มาจากภายนอกและภายในภูมิภาค ตลอดจนอากัปกิริยาในการแสดงความชื่นชมและเข้าอกเข้าใจของประชาชน บทเรียนต่อไปนี้จึงเป็นการพิจารณาซีเกมส์เพื่อทำความเข้าใจว่าเอเชียตะวันออกเฉียงใต้สร้างประชาคมและอัตลักษณ์ของภูมิภาคอย่างไร และในขณะเดียวกันก็แสดงให้โลกเห็นว่าเอเชียตะวันออกเฉียงใต้นั้นเป็นอย่างไร

**ความเป็นมาของซีเกมส์**

ซีเกมส์ (Southeast Asian Games) คือการแข่งขันกีฬาหลายประเภทที่จัดขึ้นทุกสองปีในหมู่ประเทศเอเชียตะวันออกเฉียงใต้ ก่อนปีพ.ศ. 2520 มีชื่อเรียกว่ากีฬาแหลมทองหรือเซียปเกมส์ (SEAP Games) เซียปเกมส์ได้รับแรงบันดาลใจจากและเลียนแบบกีฬาโอลิมปิกและเอเชียนเกมส์ ซึ่งถูกเรียกว่า “เอเชียนเกมส์น้อย” สมาชิกดั้งเดิมของสหพันธ์กีฬานี้คือ ไทย พม่า ลาว กัมพูชา มาเลเซียและเวียดนามใต้ สิงคโปร์ได้รับเชิญให้เข้าร่วมในการแข่งขันครั้งแรกในปีพ.ศ. 2502 ขณะที่กัมพูชาเลือกที่จะไม่เข้าร่วม (Creak, 2012)

คำว่า “Peninsular (แหลม)” ในชื่อเซียปเกมส์แสดงถึงการมีส่วนร่วมที่จำกัดอยู่แต่ประเทศบนแผ่นดินใหญ่และคาบสมุทรของภูมิภาค หากมองจากจุดยืนในปัจจุบันที่อัตลักษณ์ของทั้งภูมิภาคเอเชียตะวันออกเฉียงใต้เป็นที่ยอมรับ การก่อตั้งเซียปเกมส์สะท้อนถึงความพยายามในการรวมตัวระดับภูมิภาคที่ยังใหม่และกระจัดกระจาย อย่างไรก็ตาม คำว่า “แหลมทอง” ถูกตัดออกไปในปีพ.ศ. 2520 กลายเป็นซีเกมส์ โดยมีการรับสมาชิกเพิ่มคือ ฟิลิปปินส์ อินโดนีเซียและบรูไน (Creak, 2013)

มหกรรมกีฬาระดับภูมิภาคเกิดจากแนวคิดที่เสนอขึ้นมาในปีพ.ศ. 2501 โดยหลวงสุขุมนัยประดิษฐ รองประธานคณะกรรมการโอลิมปิกแห่งประเทศไทย เขาเห็นความจำเป็นที่จะต้องมีการแข่งขันกีฬาระดับภูมิภาคที่จะช่วยยกระดับความสามารถของนักกีฬาในภูมิภาค ในขณะเดียวกันก็ส่งเสริมปฏิสัมพันธ์และความมีมิตรไมตรีในหมู่ประเทศที่เข้าร่วม (Lim and Aman, 2015) อันที่จริง ซีเกมส์แสดงถึงความเชื่อมโยงโลกกับท้องถิ่น ในขณะที่รูปแบบและการจัดซีเกมส์คล้ายและแน่นอนว่าย่อมต้องได้แรงบันดาลใจจากมหกรรมกีฬาโอลิมปิก กีฬาที่แข่งขันในซีเกมส์รวมถึงกีฬาท้องถิ่นอย่างเช่นเซปักตะกร้อและมวยไทยด้วย ไม่ใช่เพียงกีฬาโปรดของคนทั่วโลกเช่น ฟุตบอล ว่ายน้ำ และบาสเก็ตบอล ซีเกมส์กลายเป็นเวทีของภูมิภาคที่นำเอากีฬาดั้งเดิมของเอเชียตะวันออกเฉียงใต้ออกสู่สายตาชาวโลกและกลายเป็นที่รู้จักภายนอกภูมิภาค

**ปัจจัยที่ทำให้มีการก่อตั้งสหพันธ์กีฬาแหลมทอง**

สิ่งที่มีส่วนช่วยทำให้มีการก่อตั้งสหพันธ์กีฬาแหลมทองขึ้นมาประกอบด้วยปัจจัยหลายอย่างทั้งเรื่องกีฬาและบริบททางการเมืองในช่วงเวลานั้น

แรงจูงใจสำคัญประการหนึ่งมาจากความปรารถนาของสมาชิกในคณะกรรมการโอลิมปิกแห่งประเทศไทยที่จะพัฒนาความสามารถของนักกีฬาและยกระดับมาตรฐานกีฬาของเอเชียตะวันออกเฉียงใต้ ด้วยระดับการพัฒนาทางกีฬาของประเทศต่างๆ ในภูมิภาคยังค่อนข้างต่ำดังที่หลวงสุขุมยอมรับอย่างตรงไปตรงมาว่า “ทีมนักกีฬาของเราไม่แข็งแกร่ง มาตรฐานของเราต่ำ” (Creaks, 2011) ความต้องการที่จะเห็นนักกีฬาเอเชียตะวันออกเฉียงใต้มีประสบการณ์ในการแข่งขันสะท้อนอยู่ในวิสัยทัศน์ของประธานคณะกรรมการโอลิมปิกแห่งประเทศไทยในเวลานั้น คือ พลโท ประภาส จารุเสถียร ที่กล่าวว่า “เซียปเกมส์จะช่วยให้แต่ละประเทศยกระดับมาตรฐานของตัวเองขึ้นในการแข่งขันกีฬาโอลิมปิกและเอเชียนเกมส์ในอนาคต” (Creak, 2013)

นอกจากนี้ การก่อตั้งสหพันธ์กีฬาระดับภูมิภาคก็ยังถูกมองว่าเป็นมาตรการหนึ่งในการสร้างประชาคมอีกด้วย เป็นที่ยอมรับกันโดยทั่วไปว่าการแข่งกีฬาเป็นการส่งเสริมการมีปฏิสัมพันธ์ มิตรภาพ และความเป็นน้ำหนึ่งใจเดียวกันภายในภูมิภาค และยังเป็นช่องทางหนึ่งในการสร้างความตระหนักในวัฒนธรรมและประวัติศาสตร์ที่มีร่วมกันด้วย ดังนั้น การจัดตั้งสหพันธ์กีฬาจึงตอบสนองวัตถุประสงค์ทางการเมืองและการทูตอีกด้วย นอกเหนือจากการพัฒนากีฬาในภูมิภาค

เรื่องนี้มีความสำคัญด้วยบริบทของสงครามเย็นในทศวรรษ 1950 สงครามเย็นเป็นผลจากภาวะแข่งขันทางการเมืองระหว่างสหภาพโซเวียตในขณะนั้นและสหรัฐอเมริกาที่เกิดขึ้นหลังจากสงครามโลกครั้งที่สอง เป็นเวลายาวนานหลายปีจนล่วงเข้าทศวรรษ 1980 และ 1990 ที่โลกได้แบ่งออกเป็นสองค่ายที่นำโดยอภิมหาอำนาจทั้งสอง แม้ว่าสหภาพโซเวียตและสหรัฐอเมริกาจะไม่ได้มีปัญหาขัดแย้งกันโดยตรง แต่เอเชียและแน่นอนเอเชียตะวันออกเฉียงใต้ตกอยู่ภายใต้บรรยากาศความเป็นปฏิปักษ์ของสงครามเย็นที่อุบัติเป็นสงครามเกาหลี (2493) แล้วก็สงครามเวียดนาม ด้วยบรรยากาศความเป็นปฏิปักษ์ดังกล่าว ประเทศที่เพิ่งได้รับเอกราชในเอเชียตะวันออกเฉียงใต้ที่มีความแบ่งแยกทางอุดมการณ์อย่างรุนแรงก็พลอยถูกลากเข้ามาอยู่ในการประชันขันแข่งอย่างเข้มข้นในแทบทุกด้าน ไม่ว่าจะเป็นวิทยาศาสตร์และเทคโนโลยี การศึกษา ศิลปะและกีฬา ต่างฝ่ายต่างต้องการอวดแสดงความเหนือกว่าของระบบเศรษฐกิจ-การเมืองที่ตนต้องการส่งเสริมสำหรับทั้งโลก แม้ว่าในถ้อยแถลงต่างๆ ของเซียปไม่มีการระบุอย่างชัดแจ้งถึงการกีดกันประเทศคอมมิวนิสต์ เช่น เวียดนามเหนือ แต่เป็นที่เข้าใจกันโดยนัยว่าความเป็นปึกแผ่นและมิตรภาพที่เซียปเกมส์มุ่งหวังนั้นเป็นเรื่องของประเทศที่ไม่ใช่คอมมิวนิสต์ในภูมิภาค (Creak, 2013)

ปัจจัยที่อาจเป็นสาเหตุให้มีการก่อตั้งสหพันธ์กีฬาแหลมทองเป็นทั้งเรื่องกีฬาและบริบททางการเมืองในช่วงเวลานั้น เหตุผลเหล่านี้จะช่วยให้ผู้อ่านเข้าใจจุดกำเนิดของมหกรรมกีฬานี้ โดยสรุป ปัจจัยดังกล่าวคือ

1. ความสนใจของประเทศในภูมิภาคในการพัฒนาขีดความสามารถของนักกีฬา
2. การสร้างความสัมพันธ์ที่แนบแน่นขึ้นกับประเทศเพื่อนบ้านด้วยการตระหนักในประวัติศาสตร์และวัฒนธรรมร่วม ไม่ใช่เพื่อการพัฒนากีฬาเพียงอย่างเดียว แต่ยังมีวัตถุประสงค์ทางการเมืองหรือการทูตด้วย ความแบ่งฝักแบ่งฝ่ายของสงครามเย็นก่อให้เกิดการแข่งขันกันอย่างเข้มข้นระหว่างสองค่ายในแทบทุกด้าน ในถ้อยแถลงต่างๆ ของเซียปเกมส์ไม่มีการระบุอย่างชัดแจ้งถึงการกีดกันประเทศคอมมิวนิสต์ เช่น เวียดนามเหนือ แต่เป็นที่เข้าใจกันโดยนัยว่าความเป็นปึกแผ่นและมิตรภาพที่เซียปเกมส์มุ่งหวังนั้นเป็นเรื่องของประเทศที่ไม่ใช่คอมมิวนิสต์ในภูมิภาค (Creak, 2013)

**พัฒนาการจากเซียปเกมส์สู่ซีเกมส์**

ซีเกมส์มีการเปลี่ยนแปลงมาตลอดนับแต่ก่อตั้งเนื่องจากบริบททางการเมืองในเอเชียตะวันออกเฉียงใต้ที่ผ่านช่วงเวลาสำคัญต่างๆ ในแง่นี้ มีสองเหตุการณ์ที่สำคัญ

เหตุการณ์แรกคือการเปลี่ยนชื่อจากเซียปเกมส์เป็นซีเกมส์ในปีพ.ศ.2520 ซึ่งเป็นจุดเปลี่ยนจุดหนึ่งในประวัติศาสตร์ของซีเกมส์ เหตุผลสำหรับการตัดคำว่า “Peninsula (แหลม)” ออกไปคือการรวมฟิลิปปินส์ อินโดนีเซีย และบรูไน เข้ามาด้วย ซึ่งก็เป็นผลมาจากการถอนตัวออกไปของลาว เวียดนามใต้ และกัมพูชา ในปีพ.ศ. 2518 (Creak, 2014) เมื่อเผชิญกับสภาพที่เหลืออยู่เพียงสี่ประเทศ (ไทย มาเลเซีย สิงคโปร์ และพม่า/เมียนมา) การมีสมาชิกใหม่จากนอกคาบสมุทรจึงอาจเป็นเรื่องที่หลีกเลี่ยงไม่ได้เพื่อให้มหกรรมกีฬาดำเนินต่อไป การเปลี่ยนชื่อจึงสะท้อนสมาชิกภาพที่กว้างขึ้นและใช้มาตลอดนับแต่นั้น

การถอนตัวจากเซียปเกมส์ของเวียดนาม ลาว และกัมพูชา มีสาเหตุจากการเมือง ลักษณะร่วมอย่างหนึ่งของสมาชิกดั้งเดิมของสหพันธ์เซียปเกมส์คือการต่อต้านคอมมิวนิสม์ ถึงจะไม่เปิดเผยชัดแจ้งก็ตาม ดังจะเห็นได้จากการที่ก่อนหน้าที่เวียดนามจะรวมประเทศได้ภายใต้พรรคคอมมิวนิสต์ในปีพ.ศ. 2518 นั้น เวียดนามเหนือที่เป็นประเทศคอมมิวนิสต์แล้วเป็นเพียงประเทศเดียวในคาบสมุทรที่ถูกกันออกจากเซียปเกมส์ ด้วยการรวมประเทศเวียดนามและการกลายเป็นคอมมิวนิสต์ของกัมพูชาและลาวในปีพ.ศ. 2518 จุดยืนที่แอบอยู่ในการต่อต้านคอมมิวนิสต์ของเซียปเกมส์จึงปรากฏออกมาอย่างชัดเจน จึงนำไปสู่การถอนตัวของลาวและกัมพูชา อย่างไรก็ตาม พอถึงทศวรรษ 1980 เมื่อประเทศต่างๆ ในเอเชียตะวันออกเฉียงใต้เริ่มแสวงหาความร่วมมือกันมากขึ้น ประเทศคอมมิวนิสต์ในเอเชียตะวันออกเฉียงใต้จึงกลับมาเข้าร่วมซีเกมส์อีกครั้ง (Creak, 2014) และนอกจากนั้นก็ยังเข้าร่วมอาเซียนอีกด้วย แม้ว่าเรื่องนี้อาจแสดงถึงความเปลี่ยนแปลงในวัตถุประสงค์ดั้งเดิมของการจัดตั้งซีเกมส์ตลอดจนอาเซียนด้วย แต่การสนทนาแลกเปลี่ยน การยอมรับและการจัดที่ทางรับรองสำหรับอดีตปฏิปักษ์ก็สร้างเวทีที่จะทำให้อัตลักษณ์ของภูมิภาคสามารถพัฒนาโดยอาศัยมหกรรมกีฬากระชับมิตรนี้ได้

**อ้างอิง**

Creak, Simon. 2012. ‘From Bangkok to Palembang: The Southeast Asian Games and a cultural approach to studying regionalism’.*Center for Southeast Asian Studies Newsletter*, No. 65, pp. 15-17. Japan:Kyoto University.<http://www.cseas.kyoto-u.ac.jp/edit/wp-content/uploads/2012/04/NL6515-17.pdf>.

Creak, Simon. 2013. ‘Representing true Laos in post-colonial Southeast Asia: Regional dynamics in the globalization of sport’. Bromber, K., Krawietz, B and Maguire, J.(eds).*Sport Across Asia: Politics, Cultures and Identities.* pp. 109-134.New York: Routledge.

Creak, Simon. 2014.‘National restoration, regional prestige: the Southeast Asian Games in Myanmar, 2013’. *The Journal of Asian Studies,* Vol.73, No.4, pp. 853-877.

Lim, Peng Han, and Salleh Aman,Mohd. 2015.‘The History of the South East Asian Peninsular (SEAP) Games, 1959–1975: Celebrating Sports and Imagining Nation Building in a Period of Wars, Shifting Boundaries and Economic Uncertainty’. *The International Journal of the History of Sport,* Vol. 33, No .5, pp. 1-24.

แหล่งข้อมูลเสริม

* Aung Ko Min. 2013.*Sport as a tool of politics: A study on Myanmar's Southeast Asian Games 2013*. M.A., thesis, Victoria University, Wellington, New Zealand. <http://researcharchive.vuw.ac.nz/xmlui/bitstream/handle/10063/4712/thesis.pdf?sequence=1>
* Bromber, K., Krawietz, B. and Maguire, J. 2013. eds. *Sport Across Asia: Politics, Culture, and Identities*. New York: Routledge.
* Creak, Simon. 2012. ‘From Bangkok to Palembang: The Southeast Asian Games and a cultural approach to studying regionalism’. *Center for Southeast Asian Studies Newsletter*, No. 65, pp. 15-17. Japan: Kyoto University. <http://www.cseas.kyoto-u.ac.jp/edit/wp-content/uploads/2012/04/NL6515-17.pdf>.
* Creak, Simon, Sport as Politics and History: The 25th SEA Games in Laos. *Anthropology Today,* 27 (1), 2011, pp. 14-19 <http://asiapacific.anu.edu.au/newmandala/wp-content/uploads/2012/04/Creak-2011-SEA-Games.pdf>
* Creak, Simon. 2013. ‘Representing true Laos in post-colonial Southeast Asia: Regional dynamics in the globalization of sport’. Bromber, K., Krawietz, B and Maguire, J.(eds). *Sport Across Asia: Politics, Cultures and Identities.* pp. 109-134. New York: Routledge. <https://www.academia.edu/2395349/Representing_True_Laos_in_Post-Colonial_Southeast_Asia_Regional_Dynamics_in_the_Globalization_of_Sport>
* Huebner, Stefan. 2016.*Pan-Asian Sports and the Emergence of Modern Asia, 1913-1974.* Singapore: NUS Press.
* Seneviratne, Percy. 1993.*Golden moments: The S.E.A. Games, 1959–1991*. Singapore: Dominie Press.
* Singapore Government. ‘Singapore hosts the 7th SEAP Games: 1 September 1973’. *History SG: An Online Resource Guide.*<http://eresources.nlb.gov.sg/history/events/610b5da1-55fb-4a58-8dfd-d5d1bce49786>
* Everything Explained Today. *Southeast Asian Games Explained.*<http://everything.explained.today/Southeast_Asian_Games/> (Accessed 26 June 2016)
* Southeast Asian Games Federation.*Charter and Rules*. <http://www.seagfoffice.org/seagf.php?p=charter>(Accessed 26 June 2016)
* Southeast Asian Games Federation. *SEAP and SEA Games History*.<http://www.seagfoffice.org/seagf.php>(Accessed 26 June 2016)
* World Heritage Encyclopaedia. *Southeast Asian Games*. <http://www.worldheritage.org/Find/Southeast%20Asian%20Games>
* World Heritage Encyclopaedia, *The 1959 Southeast Asian Peninsular Games*, <http://www.self.gutenberg.org/articles/eng/1959_Southeast_Asian_Peninsular_Games> (Accessed 26 June 2016)
* Wikipedia, *Southeast Asian Games*, <https://en.wikipedia.org/wiki/Southeast_Asian_Games>. (Accessed 26 June 2016)

**หน่วยที่ 4: สร้างวิสัยทัศน์เอเชียตะวันออกเฉียงใต้**

***บทเรียนที่ 2: ซีเกมส์***

*ประวัติศาสตร์ กีฬาและการสร้างประชาคมในเอเชียตะวันออกเฉียงใต้*

**เกริ่นนำ:** บทเรียนนี้มุ่งเน้นพัฒนาการของซีเกมส์และบทบาทในการสร้างประชาคมเอเชียตะวันออกเฉียงใต้

|  |  |
| --- | --- |
| วิชา | ประวัติศาสตร์/สังคมศึกษา/พลศึกษา |
| หัวข้อ | ซีเกมส์: ประวัติศาสตร์ กีฬาและการสร้างประชาคมในเอเชียตะวันออกเฉียงใต้ |
| ระดับ:  | มัธยมศึกษาตอนต้น |
| แนวคิดหลัก | อัตลักษณ์ของภูมิภาคเอเชียตะวันออกเฉียงใต้ถูกสร้างขึ้นจากความหลากหลายและความมีจุดร่วมโดยองค์กรระดับภูมิภาคและด้วยงานระดับภูมิภาค ไปจนถึงกิจกรรมในชีวิตประจำวันเช่น กีฬา ศิลปะ และวัฒนธรรมยอดนิยม อัตลักษณ์นี้กำลังคลี่คลายไปตลอดเวลาและมีส่วนในการสร้างวิสัยทัศน์เอเชียตะวันออกเฉียงใต้ในฐานะภูมิภาคแห่งอนาคตซีเกมส์มีที่มาจากเซียปเกมส์ที่เริ่มขึ้นในปีพ.ศ. 2501 ซึ่งเป็นผลจากปัจจัยทางการเมือง สังคม และวัฒนธรรม ในทศวรรษ 1950 |
| กรอบคิดหลัก | มหกรรมกีฬากีฬาความเป็นน้ำหนึ่งใจเดียวกันมาตรฐานทีม |
| จำนวนคาบ/บทเรียน:  | 2-3 คาบ (1 คาบประมาณ 50 นาที) |
| อุปกรณ์ที่จำเป็น  | เครื่องฉายวิดีโอและอินเตอร์เน็ตเพื่อฉายวิดีโอคลิป (หรือนำวิดีโอบันทึกไว้ในสื่อเก็บข้อมูล)สื่อการเรียนและแบบฝึกหัดสำหรับแจกนักเรียน |
| ความรู้พื้นฐาน | นักเรียนควรรู้เกี่ยวกับมหกรรมกีฬาของโลกและอาเซียนอยู่บ้าง |
| วัตถุประสงค์การเรียนรู้*เมื่อจบบทเรียน นักเรียนจะสามารถ* |
| ความรู้ | ทักษะ | ทัศนคติ |
| 1. บรรยายพัฒนาการจากเซียปเกมส์มาเป็นซีเกมส์
2. พูดคุยแลกเปลี่ยนเกี่ยวกับปัจจัยต่างๆ ที่มีบทบาทสำคัญในพัฒนาการของซีเกมส์
 | 1. วิเคราะห์ว่างานมหกรรมอย่างซีเกมส์ช่วยในการสร้างประชาคมในระดับประเทศและภูมิภาคได้อย่างไร
2. พัฒนาทักษะในการทำงานเป็นหมู่คณะ การวิเคราะห์และการสื่อสาร
 | 1. เห็นคุณค่าของบทบาทของการแข่งขันกีฬาในการพัฒนาอัตลักษณ์ของประเทศและภูมิภาค
2. เห็นคุณค่าของการทำงานเป็นหมู่คณะว่าเป็นวิธีการเรียนรู้ที่มีประสิทธิผล.
 |

|  |  |  |  |
| --- | --- | --- | --- |
| ช่วง | การดำเนินการสอน | สื่อการเรียน | หลักการและเหตุผล |
| เกริ่นนำ[5 นาที] | 1. **กิจกรรมกระตุ้นความสนใจ: วิดีโอ**
	1. ฉายวิดีโอเกี่ยวกับซีเกมส์
	2. แลกเปลี่ยนในชั้นเรียน คำถามที่อาจใช้ถามนักเรียน
* วิดีโอเป็นเรื่องเกี่ยวกับอะไร?
* นักเรียนรู้จักซีเกมส์หรือไม่? รู้อะไรบ้าง? จำได้ไหมว่าประเทศของเราเคยเป็นเจ้าภาพซีเกมส์หรือไม่? เมื่อใด? เคยดูซีเกมส์ทางโทรทัศน์หรือดูการแข่งขันจริงตอนประเทศเราเป็นเจ้าภาพหรือไม่?
* นักเรียนเคยดูการแข่งขันกีฬาระหว่างประเทศอะไรบ้างหรือไม่? นักเรียนรู้สึกอย่างไรเวลาดูหรือได้ยินเกี่ยวกับการแข่งกีฬาระหว่างประเทศที่ประเทศของเราเข้าร่วมด้วย?
	1. ชี้แจงวัตถุประสงค์ของบทเรียน
	+ ซีเกมส์มีขึ้นมาได้อย่างไรและเพราะอะไร?
	+ มีการพัฒนามาอย่างไรและเพราะอะไร?
	+ การแข่งขันกีฬาระหว่างประเทศอย่างซีเกมส์ส่งผลอย่างไรต่อปัจเจกบุคคลและประเทศ โดยเฉพาะสำนึกในเรื่องอัตลักษณ์?
 | ครูอาจใช้วิดีโอสั้นๆ เกี่ยวกับซีเกมส์หรือฉายเป็นบางส่วน ซึ่งอาจจะปลุกเร้าจินตนาการของนักเรียนได้สื่อการเรียน 4ข หรือ 4จ: วิดีโอที่แนะนำ* “พิธีเปิดซีเกมส์ครั้งที่ 28 ที่สิงคโปร์” (1:38 นาทีแรก)

<https://www.youtube.com/watch?v=2KM1_2Qloao>* “Greatest – สุดยิ่งใหญ่” (2 นาทีแรก ทั้งหมด 3:47 นาที) เพลงประกอบซีเกมส์ครั้งที่ 28 ที่สิงคโปร์-<https://www.youtube.com/watch?v=XAcAX6dzPfc>
* หรือวิดีโออื่นๆ ในแนวนี้
* ดูบทความเกริ่นนำสำหรับรายละเอียด

หมายเหตุ: ครูอาจใส่ซับไตเติ้ลภาษาท้องถิ่นเข้าไปในวิดีโอก็ได้ | นักเรียนสามารถใช้ความรู้ที่มีอยู่แล้วเกี่ยวกับซีเกมส์ ถ้านักเรียนไม่มีความรู้พื้นฐานเลย วิดีโอเหล่านี้สามารถเป็นการแนะนำที่ดีนักเรียนจะตระหนักว่าคำถามสำคัญในบทเรียนนี้คืออะไร และสามารถตอบคำถามหลังจากจบบทเรียน |
| ดำเนินบทเรียน 1[40 นาที] | 1. **ครูบรรยาย**
* ให้บริบทที่ทำให้มีเซียปเกมส์ขึ้นมาในปีพ.ศ. 2502
* ความเปลี่ยนแปลงต่างๆ ที่เกิดขึ้นกับการแข่งกีฬานี้ในเวลาต่อมาในคริสตทศวรรษ 1970
* ระดับการพัฒนากีฬาในภูมิภาค
* ความสัมพันธ์ระหว่างประเทศต่างๆ ในภูมิภาค
* บริบทของสงครามเย็น
1. **กิจกรรมการเรียนรู้แบบร่วมมือ** **(กิจกรรมจิ๊กซอว์, 30-35 นาที)**
	1. แบ่งนักเรียนออกเป็นกลุ่มๆ ละ 3 - 4 คน
	2. แต่ละกลุ่มจะได้รับแบบฝึกหัด 4 ที่ครูเตรียมไว้ให้ ใบงานนี้ระบุภารกิจของแต่ละกลุ่ม ในกรณีที่มีอินเตอร์เน็ต ให้นักเรียนค้นหาข้อมูลในอินเตอร์เน็ต หากไม่มีอินเตอร์เน็ต ครูก็จะต้องดาวน์โหลดวิดีโอและพิมพ์ข้อมูล (สื่อการเรียน 1 2 และ 3 และแบบฝึกหัด 1 2 และ 3) เตรียมไว้ให้กับนักเรียน
	3. แต่ละกลุ่มแบ่งสื่อการเรียนและแบบฝึกหัดกันในกลุ่ม
* สื่อการเรียน 1, “จากกรุงเทพฯ สู่ปาเล็มบัง: ซีเกมส์และการศึกษาภูมิภาคนิยมในแนวทางเชิงวัฒนธรรม” และแบบฝึกหัด 1
* สื่อการเรียน 2, “กีฬาในฐานะการเมืองและประวัติศาสตร์”และแบบฝึกหัด 2
* สื่อการเรียน 3, **การเมืองของเซียปเกมส์** และแบบฝึกหัด 3
	1. นักเรียนที่ได้รับมอบหมายสื่อการเรียน 1 จากแต่ละกลุ่มมารวมตัวทำงานตามที่ระบุในแบบฝึกหัด 1 ด้วยกัน นักเรียนที่ได้สื่อการเรียน 2 และ 3 ก็ทำเช่นเดียวกัน
	2. นักเรียนอ่านสื่อการเรียนที่ได้รับมอบหมายและช่วยกันทำแบบฝึกหัด
	3. หลังจากใช้เวลา 20 นาที นักเรียนกลับกลุ่มเดิมและแลกเปลี่ยนข้อค้นพบและพูดคุยหารือเกี่ยวกับคำตอบสำหรับคำถามในแบบฝึกหัด 4 (10-15 นาที)

ทางเลือก: ครูอาจเลิกชั้นเรียนเมื่อถึงตอนนี้ นักเรียนอาจวางแผนที่จะพบกันนอกชั้นเรียนเพื่อเตรียมการนำเสนอในชั่วโมงเรียนถัดไป | * บทความนำว่าด้วยซีเกมส์
* สื่อการเรียน 1: “จากกรุงเทพฯ สู่ปาเล็มบัง: ซีเกมส์และการศึกษาภูมิภาคนิยมในแนวทางเชิงวัฒนธรรม”
* สื่อการเรียน 2: “กีฬาในฐานะการเมืองและประวัติศาสตร์”
* สื่อการเรียน 3: “Representing True Laos in Postcolonial Southeast Asia” (นำเสนอลาวที่แท้จริงในเอเชียตะวันออกเฉียงใต้ยุคหลังอาณานิคม)
* แบบฝึกหัด 1
* แบบฝึกหัด 2
* แบบฝึกหัด 3
* แบบฝึกหัด 4
 | ครูวางพื้นฐานสำหรับการเรียนรู้แบบร่วมมือโดยเริ่มด้วยการบรรยายสั้นๆ นักเรียนจะเข้าใจสถานการณ์ของซีเกมส์และความรู้พื้นฐานของการแข่งขันซึ่งจะช่วยให้นักเรียนทำกิจกรรมต่อไปได้อย่างมีประสิทธิผลด้วยการทำงานเป็นกลุ่มและการเรียนรู้แบบร่วมมือ นักเรียนจะได้พัฒนาทักษะการเรียนรู้ในสภาพแวดล้อมแบบการใช้ชีวิตในสังคมที่มีการร่วมมือ การสื่อสาร การเป็นผู้นำ การเป็นผู้ตาม การวิเคราะห์และการสังเคราะห์  |
| ดำเนินบทเรียน 2[30 นาที] | 1. **แลกเปลี่ยน**
	1. สุ่มเรียกกลุ่มหนึ่งให้นำเสนอสิ่งที่ค้นพบว่าอะไรคือลักษณะเด่นของซีเกมส์ ซีเกมส์เกิดขึ้นมาได้อย่างไรและเพราะอะไร และเปลี่ยนแปลงมาอย่างไรและทำไม
	2. หลังจากการนำเสนอ กระตุ้นให้กลุ่มอื่นเพิ่มเติมประเด็นจากที่กลุ่มแรกนำเสนอ
	3. สรุปประเด็นที่น่าสนใจก่อนที่จะไปสู่ประเด็นหลักถัดไป คือ บทบาทของซีเกมส์ที่มีต่อปัจเจกบุคคล ประเทศและอัตลักษณ์ของภูมิภาค
	4. เรียกอีกกลุ่มให้นำเสนอข้อค้นพบเกี่ยวกับว่าซีเกมส์อาจมีบทบาทอย่างไรในการสร้างความเป็นน้ำหนึ่งใจเดียวกันและเสริมสร้างอัตลักษณ์ของปัจเจกบุคคล ประเทศและภูมิภาค หลังจากใช้เวลานำเสนอ 5 นาที ให้กลุ่มอื่นแสดงความเห็น เพิ่มเติมและขัดเกลาประเด็นที่นำเสนอโดยกลุ่มดังกล่าว
2. **วิดีโอ**
	1. เนื่องจากเรื่องความเป็นน้ำหนึ่งใจเดียวกันและอัตลักษณ์อาจเป็นนามธรรมมากสำหรับนักเรียน ครูอาจเปิดวิดีโอเพื่อให้เห็นภาพชัดเจนมากขึ้น ตัวอย่างหนึ่งคือ มิวสิควิดีโอ “Ordinary (ธรรมดา)” ที่เป็นเรื่องเกี่ยวกับชีวิตของนักฟุตบอลชื่อดังชาวสิงคโปร์ ฟานดิ อาหหมัด (Fandi Ahmad) วิดีโอที่ฉายในกิจกรรม 1 ที่เป็นพิธีเปิดซีเกมส์ปีพ.ศ. 2558 ที่สิงคโปร์ก็มีหลายส่วนที่อาจใช้ประโยชน์ได้
	2. ทางเลือก: วิดีโออะไรก็ตามที่แสดงความรู้สึกภาคภูมิใจและแรงบันดาลใจที่เกิดจากมหกรรมกีฬาอย่างซีเกมส์ก็สามารถใช้เพื่อการนี้ได้
	3. ให้นักเรียนแลกเปลี่ยนความประทับใจหลังจากชมวิดีโอ
 | * ดูบทความเกริ่นนำสำหรับการอ้างอิงต่างๆ
* สื่อการเรียน 4จ: วิดีโอแนะนำ “Ordinary” (12 นาที 4 วินาที),

<https://www.youtube.com/watch?v=W2uNwiZsFHs>* หรืออะไรอื่นที่เทียบเคียงกันได้
 | ด้วยขั้นตอน 4.1 และ 4.2 นักเรียนจะได้มีโอกาสเรียนรู้จากกลุ่มอื่นและเห็นว่านักเรียนคนอื่นคิดเหมือนหรือต่างไปอย่างไร ซึ่งจะช่วยให้นักเรียนพิจารณาและยอมรับมุมมองที่ต่างออกไปตัวอย่างรูปธรรมของความเป็นน้ำหนึ่งใจเดียวกันและอัตลักษณ์ที่แสดงในวิดีโอจะช่วยให้นักเรียนเข้าใจแนวคิดเหล่านี้ |
| ปิดท้าย[5 นาที] | 1. **ครูบรรยาย**

**สรุปประเด็นสำคัญ*** + กีฬาและการแข่งขันกีฬาระหว่างประเทศอย่างซีเกมส์เป็นมากกว่าสิ่งสร้างความบันเทิงหรือการพักผ่อนหย่อนใจ
* การแข่งขันกีฬาระหว่างประเทศอย่างซีเกมส์กระตุ้นสำนึกของการระบุตัวตนและความภาคภูมิใจของคนในประเทศ ดังนั้นจึงช่วยในการสร้างอัตลักษณ์ในหมู่ปัจเจกบุคคล
* นานก่อนหน้าที่ผู้คนในภูมิภาคจะสามารถเดินทางและมีปฏิสัมพันธ์กันที่สามารถก่อให้เกิดอัตลักษณ์ของภูมิภาค ซีเกมส์และการแข่งขันกีฬาต่างๆ ก่อนนั้นได้เป็นช่องทางที่เอื้ออำนวยการมีปฏิสัมพันธ์ระหว่างประชาชนกับประชาชนจากประเทศต่างๆ ในภูมิภาค การมีปฏิสัมพันธ์ที่มีขึ้นอยู่เรื่อยๆ ดังกล่าวช่วยในกระบวนการสร้างอัตลักษณ์ของภูมิภาคที่ดำเนินอย่างค่อยเป็นค่อยไป นอกจากนี้ การมีการแข่งขันกีฬาในหมู่ประเทศเอเชียตะวันออกเฉียงใต้ก็ตอกย้ำความคิดที่ว่ามีการรวมตัวระดับภูมิภาคและการรวมตัวเช่นนั้นมีความสำคัญ
1. **เสนอแนะการบ้าน**
	1. เขียนเรียงความเกี่ยวกับแง่มุมของบทเรียนตามที่นักเรียนเลือกเพื่อแสดงสิ่งที่นักเรียนได้เรียนรู้มา
	2. แต่ละกลุ่มคิดการนำเสนอด้วยภาพโดยใช้การวาดลายเส้น การ์ตูน โปสเตอร์ แอปหรือซอฟท์แวร์ที่เหมาะสม ภาพปะติด โมเสคกระดาษ ภาพเคลื่อนไหว ฯลฯ เกี่ยวกับประเด็นต่อไปนี้ประเด็นใดหรือหลายประเด็นก็ได้
	* ซีเกมส์ตลอดช่วงเวลาที่ผ่านมา
	* ซีเกมส์กับการสร้างอัตลักษณ์ของภูมิภาค
	* ซีเกมส์กับความเป็นน้ำหนึ่งใจเดียวกันของภูมิภาคและอัตลักษณ์ของประเทศ

ในชั่วโมงเรียนถัดไป จะมีการจัดแสดงภาพนำเสนอในชั้นเรียน นักเรียนจะมีกิจกรรมเดินชมการจัดแสดงการนำเสนอของกลุ่มต่างๆ |  | ในขั้นนี้ นักเรียนจะเข้าใจสาระสำคัญของบทเรียนจากการอธิบายของครูนักเรียนสามารถทบทวนประเด็นหลักๆ ของบทเรียนจากความเข้าใจของตัวเองผ่านการทำงานที่กำหนดให้ |

**หน่วยที่ 4: สร้างวิสัยทัศน์เอเชียตะวันออกเฉียงใต้**

***บทเรียนที่ 2: ซีเกมส์***

*ประวัติศาสตร์ กีฬา และการสร้างประชาคมในเอเชียตะวันออกเฉียงใต้*

สื่อการเรียนและแบบฝึกหัด

อภิธานศัพท์

*อาสา (*ASA*)*:ชื่อย่อของสมาคมเอเชียตะวันออกเฉียงใต้ (Association of South-East Asia) ที่ก่อตั้งในปีพ.ศ. 2504 เพื่อสร้างความร่วมมือในหมู่ประเทศสมาชิก คือ ไทย มลายาและฟิลิปปินส์ ในหลายด้าน เป็นองค์กรที่มาก่อนอาเซียน

*สงครามเย็น*: ภาวะความขัดแย้งทางการเมืองหรืออุดมการณ์ระหว่างกลุ่มประเทศที่นำโดยอดีตสหภาพโซเวียตที่เชิดชูสังคมนิยมหรือคอมมิวนิสต์ และโดยสหรัฐอเมริกาที่เชิดชูทุนนิยม

*สหพันธ์*: การรวมตัวกันของหน่วยทางการเมืองหรือสังคม

*มาฟิลินโด*: การรวมกลุ่มของมลายา ฟิลิปปินส์ และอินโดนีเซีย ที่มีการเสนอในปีพ.ศ. 2506 เป็นก้าวหนึ่งสู่การรวมตัวของชาวมลายูทั้งมวล (pan-Malayanism) ซึ่งเป็นแนวคิดที่ย้อนไปถึงไรซัลในทศวรรษ 1880

*ซีเกมส์ (*SEA Games *-* South-East Asian Games): ชื่อย่อของการแข่งขันกีฬาเอเชียตะวันออกเฉียงใต้ ที่เป็นมหกรรมกีฬาแบบเดียวกับโอลิมปิกจัดขึ้นทุกสองปีสำหรับประเทศในภูมิภาคเอเชียตะวันออกเฉียงใต้

*เซียปเกมส์ (*SEAP Games *-* South-East Asian Peninsular Games): กีฬาแหลมทอง เป็นชื่อเดิมของซีเกมส์

สื่อการเรียน 1: “จากกรุงเทพฯ สู่ปาเล็มบัง: ซีเกมส์และการศึกษาภูมิภาคนิยมในแนวทางเชิงวัฒนธรรม”

การก่อตั้งเซียปเกมส์

เซียปเกมส์เกิดจากความคิดของรองประธานคณะกรรมการโอลิมปิกแห่งประเทศไทย หลวงสุขุมนัยประดิษฐข้าราชการหัวสมัยใหม่ที่ในคริสตทศวรรษ 1930 เป็นนักกีฬาชั้นเลิศระดับมหาวิทยาลัยในสหรัฐอเมริกา หลวงสุขุมต้องการรวมการแข่งขันกีฬาต่างๆ ระหว่างไทยและเพื่อนบ้านที่มีขึ้นเป็นประจำมากขึ้นเรื่อยๆ ให้เป็นมหกรรมกีฬาระดับภูมิภาคแบบเดียวกับเอเชียนเกมส์และโอลิมปิกที่หลายประเทศในภูมิภาคก็เข้าร่วมในเวลานั้น เขาเชื่อว่าประเทศเหล่านี้มีสภาพภูมิอากาศที่คล้ายกันและประชาชนก็มี “รูปร่างหน้าตา” คล้ายกัน ตลอดจนความสามารถด้านกีฬาที่ใกล้เคียงกัน ด้วยความคล้ายคลึงกันเหล่านี้ เขาเชื่อว่าการแข่งขันกีฬาระดับภูมิภาคจะช่วยให้ประเทศต่างๆ ยกระดับมาตรฐานกีฬาและความร่วมมือของภูมิภาคได้ ในเดือนพฤษภาคม พ.ศ. 2501 ระหว่างการแข่งขันกีฬาเอเชียนเกมส์ครั้งที่ 3 ที่โตเกียว หลวงสุขุมเสนอความคิดนี้กับเจ้าหน้าที่ด้านกีฬาจากพม่า กัมพูชา ลาว มลายาและเวียดนามใต้ ที่ประชุมเห็นชอบกับข้อเสนอ “เอเชียนเกมส์น้อย” ของเขาที่มีชื่อว่า กีฬาแหลมทอง(South East Asia Peninsular Games หรือ SEAP Games) และจัดตั้งสหพันธ์กีฬาแหลมทองขึ้นมาเพื่อจัดการดูแล และจัดให้มีการแข่งขันทุกสองปีระหว่างเอเชียนเกมส์และโอลิมปิก การแข่งขันครั้งแรกในปีพ.ศ. 2502 ถูกกำหนดให้มีขึ้นที่กรุงเทพฯ เพื่อเป็นการให้เกียรติแก่ประเทศไทยในฐานะต้นคิด ไทยเสนอกีฬา 12 ประเภทที่ประกอบด้วยกรีฑาที่เป็นประเภทบังคับและกีฬาสากลอื่นๆ เช่น ฟุตบอล บาสเก็ตบอลและมวย นอกจากนี้ ที่ประชุมเสนอให้รวมกีฬาท้องถิ่นของภูมิภาคคือ ตะกร้อ เป็นกีฬาสาธิตซึ่งในเวลาต่อมาก็เป็นกีฬาที่มีการแข่งขันอย่างเป็นทางการ และยังมีการประดิษฐ์คำผสมระหว่างภาษามาเลย์และไทยว่า ‘เซปักตะกร้อ’ ซึ่งกลายเป็นชื่อเรียกของกีฬาชนิดนี้ในระดับสากลตั้งแต่นั้นมา ถึงแม้ว่ากีฬาสากลจะเป็นหลักใหญ่ แต่การคิดชื่อและรวมเซปักตะกร้อก็เป็นการสร้างเนื้อหาที่เป็นท้องถิ่นเข้าไปด้วย

ที่โตเกียวและหลังจากนั้น หลวงสุขุมและเจ้าหน้าที่รัฐคนอื่นๆเน้นย้ำวัตถุประสงค์หลักสองประการของเซียปเกมส์ กล่าวในแง่ประโยชน์แล้ว เซียปเกมส์จะยกระดับมาตรฐานกีฬาของประเทศที่เข้าร่วม ทำให้เพิ่มความสามารถในการแข่งขันในโอลิมปิกและเอเชียนเกมส์ “ทีมของเราไม่แข็งแกร่ง... มาตรฐานของเราก็ต่ำ” หลวงสุขุมพูดตรงๆ และเซียปเกมส์ก็มีจุดมุ่งหมายที่จะพลิกสถานการณ์นี้ (บางกอกโพสต์ 26 พฤษภาคม พ.ศ. 2501 หน้า 6) ประการที่สอง เซียปเกมส์มีขึ้นเพื่อวัตถุประสงค์ที่จะส่งเสริมความเป็นน้ำหนึ่งใจเดียวกันของภูมิภาค ประธานคณะกรรมการโอลิมปิกแห่งประเทศไทย พลโทประภาส จารุเสถียร ลูกน้องคนสนิทของเผด็จการไทย จอมพลสฤษดิ์ ธนะรัชต์ประโคมมหกรรมกีฬานี้ว่าเป็นการ “เสริมสร้างสายใยแห่งมิตรภาพในหมู่ประเทศสมาชิกที่เข้าร่วม” (บางกอกโพสต์ 12 พฤษภาคม พ.ศ. 2501 หน้า 6)

ครอบครัวแห่งภูมิภาค

ถึงแม้ว่าผู้จัดจะมีความกระตือรือร้นว่าเซียปเกมส์จะเสริมสร้างมิตรภาพในภูมิภาค แต่ว่าก็ไม่ได้พูดให้ชัดเจนมากนักเกี่ยวกับเกณฑ์การพิจารณาการเข้ามาเป็นสมาชิกใน “ครอบครัว” นี้ (คำแสดงความเป็นเครือญาติมักถูกใช้อยู่เรื่อยๆ) ถึงกระนั้น ก็ยังมีข้อพิจารณาที่ชัดเจนอยู่สองประการด้วยกัน ประการแรก (และเห็นชัดที่สุด) เซียปเกมส์จำกัดอยู่เพียงประเทศที่อยู่ในคาบสมุทรเอเชียตะวันออกเฉียงใต้ หลักการนี้ได้รับการผ่อนปรนด้วยการรับสิงคโปร์เข้าร่วมการแข่งขันในปีพ.ศ. 2502 ในนาทีสุดท้าย ซึ่งอาจเป็นปฏิกริยาโดยตรงต่อการถอนตัวของกัมพูชาที่มีสาเหตุมาจากการพิพาทกับไทยในเรื่องปราสาทเขาพระวิหาร (ซึ่งกลับมาเป็นข่าวอีกครั้งในช่วงไม่กี่ปีที่ผ่านมา) อย่างไรก็ตาม หลักการของการเป็นประเทศในคาบสมุทรก็ยังเป็นพื้นฐานอยู่จนกระทั่งปีพ.ศ. 2520 ที่การแข่งขันกีฬาที่มีชื่อใหม่ว่า ซีเกมส์ขยายรวมอินโดนีเซีย ฟิลิปปินส์ และบรูไนด้วยหลังจากเวียดนาม ลาวและกัมพูชาที่เป็นคอมมิวนิสต์ได้ถอนตัวไปเมื่อสองปีก่อน อย่างไรก็ตาม เบื้องหลังภูมิศาสตร์คือประวัติศาสตร์ การเมืองและการเขียนประวัติศาสตร์ ในภาษาไทยและลาว เซียปเกมส์มีอีกชื่อหนึ่งคือ กีฬาแหลมทอง คำว่าแหลมทองมีความหมายใกล้เคียงกับสุวรรณภูมิ “แผ่นดินทอง” ในตำนานที่ถูกเอ่ยถึงในตำราพุทธ (และเป็นชื่อของสนามบินที่กรุงเทพฯ ซึ่งแสดงให้เห็นว่าคตินี้ยังคงมีพลังจับใจอยู่) คติ “แผ่นดินทอง” มีหลายฉบับทั่วทั้งเอเชียตะวันออกเฉียงใต้ในฉบับของอินโดนีเซียตามที่กล่าวถึงในพิธีเปิดปีพ.ศ. 2554 “Suwannadwipa”(*สุวรรณนัดวิภา* - เกาะทองคำ) คือสุมาตรา ในฉบับของไทย ปัญญาชนอย่างหลวงวิจิตรวาทการในช่วงคริสตทศวรรษ 1930 และ 1940 ระบุว่าแหลมทอง/สุวรรณภูมิครอบคลุมเอเชียตะวันออกเฉียงใต้ที่อยู่บนแผ่นดินใหญ่ทั้งหมด และที่สำคัญที่สุด ชาวสยามที่เหนือกว่าใครในด้านการทหารได้เป็นมหาอำนาจครองภูมิภาคนี้มาในประวัติศาสตร์

วัฒนธรรมและภูมิภาคนิยม

การก่อตั้งเซียปเกมส์เป็นก้าวสำคัญในการสร้างสถาบันระดับภูมิภาค ถึงแม้ว่าจะไม่ใช่งานหรือองค์กรแรกในระดับภูมิภาค แต่สิ่งที่มาก่อนหน้าอย่างสันนิบาตเอเชียตะวันออกเฉียงใต้และองค์การสนธิสัญญาป้องกันภูมิภาคเอเชียตะวันออกเฉียงใต้ก็มีอายุสั้นและมีเป้าหมายทางยุทธศาสตร์แคบภายใต้การดูแลของสหรัฐอเมริกาตามลำดับ เซียปเกมส์มีมาก่อนสมาคมเอเชียตะวันออกเฉียงใต้ (2504) และมาฟิลินโด (2506) มาจนถึงอาเซียน (2510) ที่มีความยืดหยุ่นมากกว่า และตั้งแต่กลางทศวรรษ 1980 กลุ่มประเทศอินโดจีนก็กลับเข้าร่วมซีเกมส์ก่อนเข้าร่วมอาเซียน ในปีพ.ศ. 2550 ติมอร์ตะวันออกก็เข้าร่วมด้วย ซึ่งตอกย้ำถึงบทบาทการสร้างความสัมพันธ์ทางการทูตอย่างอ่อนๆ ของมหกรรมกีฬานี้

อย่างไรก็ตาม ที่สำคัญกว่าหน้าที่ทางการทูตนี้ก็คือความนิยมของประชาชนและลักษณะทางวัฒนธรรมของมหกรรมกีฬานี้ ซึ่งสร้างความมีส่วนร่วมตั้งแต่นักการเมืองอย่างประภาสไปจนถึงคนธรรมดานับพัน จากนักกีฬาและเจ้าหน้าที่ไปจนถึงคนดูและแฟนที่ติดตามผ่านสื่อ ปฏิสัมพันธ์ระหว่างผู้คนเหล่านี้ที่เกิดซ้ำทุกสองปีมาเป็นเวลากว่าครึ่งศตวรรษแล้ว ได้ผสมผสานกับแง่มุมทางวัฒนธรรมกลายเป็นเนื้อหาของมหกรรมกีฬาของภูมิภาค

มีการดัดแปลงสัญลักษณ์และพิธีกรรมที่คุ้นเคยเพื่อใช้ในการแข่งขันครั้งแรกในปีพ.ศ. 2502 เพื่อตอกย้ำประเด็นของมิตรภาพในภูมิภาค ธงซีเกมส์มีสีฟ้าเป็นพื้น ซึ่งหมายถึง “ผืนน้ำที่ล้อมรอบ หรือท้องฟ้าที่ครอบคลุมประเทศเอเชียตะวันออกเฉียงใต้” และมี “ห่วงสีเหลืองทองหกห่วงร้อยกัน...แสดงถึงมิตรภาพ ความรักผูกพันฉันพี่น้องและความมีเป้าหมายร่วมกันเป็นหนึ่งเดียว” (Bell 2003) เปลวเพลิงแห่งเซียปเกมส์ครั้งแรกที่กรุงเทพฯ ถูกจุดด้วยคบเพลิงที่นำมาจากแต่ละประเทศที่เข้าร่วม เพื่อที่ว่าเปลวเพลิงจะเป็นที่รวมความสามัคคีของประเทศทั้งหมดในเชิงสัญลักษณ์ มีการกล่าวปฏิญาณตนของนักกีฬาขณะที่กัปตันทีมชาติชูธงชาติของหกประเทศที่แสดงถึงความสามัคคีเหนือแท่นที่ประดับด้วยตราสัญลักษณ์หกห่วงของเซียปเกมส์ และยังมีการเดินขบวนสวนสนามของเหล่านักกีฬาตามแบบโอลิมปิกอีกด้วย ด้วยการใช้สัญลักษณ์ของประเทศกับสากลเทียบเคียงกัน พิธีการนี้ “แสดงถึงความสามัคคีร่วมแรงร่วมใจแม้จะเป็นเอกภาพของส่วนต่างๆ ที่เป็นระเบียบก็ตาม” (MacAloon 1984: 252) ขนาดและความตระการตาของพิธีการเช่นนี้มีพลังทางวัฒนธรรม และเป็นภาพที่ตัดกันอย่างมากกับลักษณะเคร่งขรึมของการประชุมทางการเมืองและเศรษฐกิจ

**ที่มา**: Creak, Simon. 2012. ‘From Bangkok to Palembang: The Southeast Asian Games and a cultural approach to studying regionalism’. *Center for Southeast Asian Studies Newsletter*, No. 65, pp. 15-17. Japan: Kyoto University. <http://www.cseas.kyoto-u.ac.jp/edit/wp-content/uploads/2012/04/NL6515-17.pdf>.

***คำศัพท์***

มิตรภาพ: เป็นเพื่อน

ประดิษฐ์: สร้าง

การเขียนประวัติศาสตร์: การเขียนและศึกษาประวัติศาสตร์

ปฏิญาณ: การให้คำสัญญาอย่างเคร่งขรึมว่าจะทำอะไรบางอย่าง

ความสัมพันธ์ทางการทูตอย่างอ่อนๆ : การจัดการความสัมพันธ์ระหว่างประเทศผ่านทางกิจกรรมที่ส่งเสริมความร่วมมือมากกว่าการเผชิญหน้าและการแย่งชิงอำนาจ

สื่อการเรียน 2: “กีฬาในฐานะการเมืองและประวัติศาสตร์”

ประวัติศาสตร์ของซีเกมส์

ซีเกมส์เกิดจากเซียปเกมส์หรือกีฬาแหลมทองที่ก่อตั้งโดยประเทศไทยให้เป็น ‘เอเชียนเกมส์น้อย’ ในปลายคริสตทศวรรษ 1950 การแข่งขันกีฬานี้ถูกจัดขึ้นทุกสองปีโดยเริ่มมาตั้งแต่ปีพ.ศ. 2502 (ยกเว้นปีพ.ศ. 2506) ที่เป็นการคั่นกลางช่วงเวลาของโอลิมปิกและเอเชียนเกมส์ คณะกรรมการโอลิมปิกแห่งประเทศไทยก่อตั้งการแข่งขันกีฬานี้ขึ้นมาโดยมีวัตถุประสงค์สองประการคือ เพื่อยกระดับมาตรฐานกีฬาและเพื่อส่งเสริมความเป็นน้ำหนึ่งใจเดียวกันของภูมิภาค

อย่างไรก็ตาม การเป็นสมาชิกใน ‘ครอบครัว’เซียปเกมส์มีจำกัด ประการแรก การแข่งขันกีฬานี้จำกัดเฉพาะประเทศเอเชียตะวันออกเฉียงใต้ที่อยู่บนคาบสมุทร (ตามชื่อกีฬาแหลมทอง) คือ พม่า กัมพูชา ลาว มลายา เวียดนามใต้ และไทย แต่ก็มีสิงคโปร์เป็นข้อยกเว้น

ปัจจัยที่สองคือการต่อต้านคอมมิวนิสต์ยุคสงครามเย็นประเทศที่เข้าร่วมจัดอยู่ในกลุ่มไม่ฝักใฝ่ฝ่ายใด (พม่า กัมพูชา) หรือไม่ก็ต่อต้านคอมมิวนิสต์ (ที่เหลือ) ขณะที่เวียดนามเหนือที่เป็นประเทศคอมมิวนิสต์ประเทศเดียวบน ‘แหลมทอง’ ไม่ได้เข้าร่วม โดยสรุป เซียปเกมส์ถูกก่อตั้งขึ้นบนฐานของภูมิภาคนิยมต่อต้านคอมมิวนิสต์ที่มีไทยเป็นศูนย์กลางในเอเชียตะวันออกเฉียงใต้ส่วนที่เป็นแผ่นดินใหญ่ ตั้งแต่นั้นมาเซียปเกมส์ได้มีการปรับตามการเปลี่ยนแปลงที่เกิดขึ้นในภูมิภาค หลังจากลาว กัมพูชาและเวียดนามใต้ถอนตัวออกไปเนื่องจากเกิดการปฏิวัติในปีพ.ศ. 2518 การแข่งขันกีฬานี้ก็ขยายรวมอินโดนีเซีย ฟิลิปปินส์ และบรูไนด้วย ยกเว้นแต่บรูไนแล้ว ทุกประเทศที่เข้าร่วมในการแข่งขันกีฬาที่เปลี่ยนชื่อเป็น ‘ซีเกมส์’ ล้วนเป็นสมาชิกสมาคมประชาชาติแห่งเอเชียตะวันออกเฉียงใต้ (อาเซียน) ซึ่งเป็นกลุ่มภูมิภาคต่อต้านคอมมิวนิสต์ที่ก่อตั้งในปีพ.ศ. 2510 การต่อต้านคอมมิวนิสต์จางลงไปเมื่อเวลาผ่านไป

กัมพูชา ลาว และเวียดนาม กลับเข้าร่วมซีเกมส์ในทศวรรษ 1980 ซึ่งส่อเค้าการขยายตัวของอาเซียนในทศวรรษต่อมา ปัจจุบัน ซีเกมส์รวมประเทศอาเซียนทั้งสิบประเทศและติมอร์ตะวันออก

ตามความคิดในแนวงานรากฐานสำคัญของจอห์น แมคอลูน (John MacAloon) (1984) เกี่ยวกับมหกรรมกีฬาโอลิมปิกซีเกมส์เป็นภาพแทนแนวความคิดภูมิภาคนิยมที่มีการเปลี่ยนแปลง ในขณะเดียวกันก็เปิดโอกาสให้แสดงความเป็นชาตินิยมและแสดงการประชันขันแข่งต่างๆ ในภูมิภาคออกมาด้วยภาพพจน์ของการมีอารธรรมและเป็นกีฬาระดับโลก การผสมผสานเนื้อหาระดับชาติและภูมิภาคเช่นนี้ดูจะเป็นสาเหตุที่ทำให้มหกรรมกีฬานี้ยืนนานและปรับตัวมาได้ตลอด 50 ปีที่ผ่านมา

การมีส่วนร่วมในความสำเร็จของชาติ

ด้วยแง่มุมเหล่านี้ ซีเกมส์ที่จัดขึ้นที่ลาวกลายเป็นชัยชนะของชาติเช่นนั้นไปได้อย่างไร? คำตอบมีอยู่ตรงที่พลังของการแข่งขันกีฬาในการสร้างความรู้สึกชาตินิยมอย่างท่วมท้นที่แพร่หลายทั่วถึงในหมู่ประชาชน ผมไม่สามารถบอกได้ว่าบรรดาผู้วิจารณ์ก่อนหน้าจะมีการแข่งขัน อย่างเช่น ผู้คนแถวธาตุหลวงจะได้เปลี่ยนใจหรือไม่ในช่วงที่กำลังมีการแข่งขัน แต่การแข่งขันก่อให้เกิดกระแสคลั่งไคล้ไปทั่วโดยที่เมื่อไม่กี่วันก่อนหน้านี้เองการไม่มีคนสนใจและคำหยามหยันได้ทำท่าจะทำให้ทุกอย่างล้มเหลวลงไป

ตั้งแต่เจ้าหน้าที่คณะกรรมการกีฬาแห่งชาติระดับสูงไปจนถึงแฟนๆ และพ่อค้าแม่ค้าในตลาด ชาวลาวพูดย้ำๆ ว่าพวกเขารู้สึก ‘ภูมิใจ’ ไม่ใช่แค่ในการเป็นเจ้าภาพจัดซีเกมส์เท่านั้น แต่ภูมิใจกับทีมนักกีฬาลาวเป็นพิเศษที่คว้า 33 เหรียญทอง 25 เหรียญเงินและ 52 เหรียญทองแดงมาได้ ตัวเลขพาดหัวข่าว 33 เหรียญทองเกินความคาดหมายทีแรกที่ก็เป็นการคาดหวังสูงอยู่แล้วว่าน่าจะได้สัก 25 เหรียญ (สำหรับซีเกมส์ครั้งที่ 25!) และทุบสถิติสูงสุด 5 เหรียญที่เคยได้เมื่อปีพ.ศ. 2550 เช่นเดียวกับการเป็นเจ้าภาพจัดงานครั้งนี้ การกวาดเหรียญอย่างเป็นประวัติการณ์เกิดขึ้นได้ด้วยการสนับสนุนจากต่างชาติอย่างมาก โดยเฉพาะในเรื่องโค้ชและการฝึกฝน แต่เรื่องนี้แทบไม่เป็นประเด็นสำหรับแฟนๆ ถึงทีมฟุตบอลชายจะไม่ได้เหรียญก็ตาม แต่ก็ยังเป็นความสำเร็จของลาว สร้างความประทับใจให้กับผู้คนทั้งประเทศเมื่อได้เข้ามาถึงรอบรองสุดท้ายได้เป็นครั้งแรกในช่วงหลายทศวรรษ ลำเนา สิงโต ผู้เล่นกองหน้ากลายเป็นวีรบุรุษแห่งชาติในทันที โดยยิงสองประตูเอาชนะอินโดนีเซียพาทีมเข้ารอบไปได้

ตลอดทั้งการแข่งขัน สีประจำชาติและภาพสัญลักษณ์ชาตินิยมต่างๆ ปรากฏทั่วไปตามเสื้อเชิร์ต ธง และคำขวัญต่างๆ พ่อค้าแม่ค้าท้องถิ่นตั้งแผงข้างถนนขายสินค้าปลอม ไม่ถึงหนึ่งเหรียญสหรัฐฯ ก็ได้แถบผ้าโพกหัวหรือธงชาติเล็กๆ สองสามเหรียญสำหรับเสื้อเชิร์ต ห้าเหรียญสำหรับธงผืนใหญ่ หรือยี่สิบสำหรับธงขนาดยักษ์ สินค้าเหล่านี้ราคาถูกกว่าสินค้าทางการมาก

ผู้คนแสดงการมีส่วนร่วมอย่างกระหึ่มกึกก้อง แฟนบอลล้นหลามในสนามและหลังการแข่งขัน ตะโกน ‘ลาว สู้ สู้! ลาว สู้ สู้! ลาว สู้ สู้!’ คำปลุกใจนี้กลายเป็นจังหวะของการแข่งขันเมื่อผู้คนปรบมือ เป่าแตร และตีกลองเข้าจังหวะ

เช่นเดียวกับคำขวัญอื่นๆ คำปลุกใจนี้ถูกพิมพ์บนเสื้อเชิร์ต ผ้าโพกหัวและกระทั่งรถยนต์การถ่ายทอดทางโทรทัศน์ขยายการมีส่วนร่วมเข้าไปในร้านอาหาร ตลาด และบ้านเรือน ไม่เพียงแต่ในเวียงจันทน์แต่ทั่วทั้งประเทศ กระทั่งการที่คนลาวดูโทรทัศน์ลาวก็ยังเป็นปรากฏการณ์ที่น่าสนใจ เนื่องจากโทรทัศน์จากไทยที่ดูมีสีสันกว่ามากมักจะได้รับความนิยมกว่ามาก การสนับสนุนการแข่งขันทำให้เส้นแบ่งระหว่างชาตินิยมทางการกับของประชาชนเกิดความพร่าเลือน ฝูงชนพากันโห่ร้องหลายต่อหลายครั้งเมื่อใบหน้าของสมสวาทปรากฏขึ้นบนจอที่สนามกีฬาแห่งชาติหรือมีการประกาศชื่อของเขาโดยเจ้าหน้าที่ หลังจากพุทธวงศ์ อุตรศักดิ์ คว้าเหรียญทองเทควันโด เขาก็ปีนอัฒจันทร์ขึ้นไปสวมกอดสมสวาทก่อนเป็นคนแรก แล้วจากนั้นค่อยเป็นพ่อแม่ ขณะที่ซีเกมส์ผนึกนักกีฬา แฟนๆ ผู้จัด และนักการเมือง ในฐานะผู้มีส่วนร่วมในความสำเร็จของชาติ สมสวาทก็เป็น ‘ประธาน’ ของพวกเขาทั้งในความหมายตรงตัวและเชิงสัญลักษณ์

**ที่มา**:

Creak, Simon. 2011.‘Sports as Politics and History’, *Anthropology Today,* Vol. 27, No. 1, pp. 14-19.<http://asiapacific.anu.edu.au/newmandala/wp-content/uploads/2012/04/Creak-2011-SEA-Games.pdf>, pp. 16-17

สื่อการเรียน 3**:** การเมืองของเซียปเกมส์

การเมืองของเซียปเกมส์

กีฬาแหลมทองหรือเซียปเกมส์ที่จัดขึ้นครั้งแรกในปีพ.ศ. 2502 ดูจะเป็นมหกรรมกีฬาระดับภูมิภาคครั้งแรกในเอเชียตะวันออกเฉียงใต้ยุคหลังอาณานิคม ถึงแม้เอกสารจดหมายเหตุของอเมริกันบ่งบอกว่าเจ้าหน้าที่สถานทูตสหรัฐฯ คนหนึ่งที่กรุงเทพฯ มีบทบาทสำคัญในเรื่องนี้ แต่หลวงสุขุมนัยประดิษฐ รองประธานคณะกรรมการโอลิมปิกแห่งประเทศไทย ซึ่งเป็นข้าราชการหัวทันสมัยและนักกีฬาตัวยงที่จบการศึกษาจากสหรัฐฯ มักได้รับเกียรติว่าเป็นผู้ริเริ่มก่อตั้งเซียปเกมส์ กัมพูชา และเวียดนามใต้ แสดงความสนับสนุนในหลักการเรื่องความคิดนี้ และในเดือนกุมภาพันธ์ พ.ศ. 2501 คณะกรรมการโอลิมปิกแห่งประเทศไทยตกลงที่จะเป็นเจ้าภาพจัดการแข่งขันครั้งแรกในเดือนธันวาคม ในเดือนพฤษภาคม เจ้าหน้าที่ไทยประชุมร่วมกับตัวแทนจากประเทศพม่า กัมพูชา ลาว มลายา และเวียดนามใต้ ในระหว่างการแข่งขันเอเชียนเกมส์ครั้งที่สามที่โตเกียว และที่ประชุมให้ความเห็นชอบโดยเรียกการแข่งขันกีฬานี้ว่า “เอเชียนเกมส์น้อย” เซียปเกมส์จะมีการจัดทุกสองปี “คั่นกลางระหว่างโอลิมปิกและเอเชียนเกมส์” ซึ่งหมายความว่าการแข่งขันครั้งแรกที่จะจัดขึ้นที่กรุงเทพฯ เพื่อให้เกียรติประเทศไทยในฐานะต้นคิด ต้องรอไปหนึ่งปีจนถึงเดือนธันวาคมปีพ.ศ. 2502 กัมพูชาไม่เข้าร่วมที่กรุงเทพฯ ดูเหมือนจะมีสาเหตุมาจากความสัมพันธ์ที่ถดถอยลงกับไทยเนื่องจากข้อพิพาทเรื่องเข้าพระวิหารบนชายแดนร่วมของประเทศทั้งสอง

แต่สิงคโปร์ที่เป็นดินแดนของอังกฤษที่ปกครองตัวเองได้รับเชิญให้เข้าร่วมในนาทีสุดท้าย แล้วก็มีหกทีมเข้าร่วมแข่งขันตามที่วางแผน กำหนดกันไว้ว่าการเป็นเจ้าภาพจัดการแข่งขันจะผลัดเปลี่ยนไปตามลำดับตัวอักษร แต่ก็ไม่เป็นไปตามนั้น หลังจากพม่าจัดการแข่งขันครั้งที่สองที่ย่างกุ้งในปีพ.ศ. 2504 เจ้าภาพลำดับถัดไปสำหรับปีพ.ศ. 2506 คือ กัมพูชา ยกเลิกการแข่งขันในปีนั้น ด้วยสาเหตุอย่างน้อยส่วนหนึ่งจากความสัมพันธ์ที่ย่ำแย่กับไทยเกี่ยวกับเขาพระวิหาร การแข่งขันในปีพ.ศ. 2508 ไปจัดขึ้นที่กัวลาลัมเปอร์ (มาเลเซีย) หลังจากลาวไม่จัดด้วยเหตุผลทางการเงิน กลุ่มประเทศอินโดจีนไม่เคยได้เป็นเจ้าภาพจัดเซียปเกมส์ในรูปแบบนั้นด้วยช่องว่างทางมาตรฐานและงบประมาณด้านกีฬา การแข่งขันกลับมาที่กรุงเทพฯ ในปีพ.ศ. 2510 ย่างกุ้งในปีพ.ศ. 2512 และกัวลาลัมเปอร์ในปีพ.ศ. 2514 ขณะที่สิงคโปร์ที่เป็นเอกราชมาตั้งแต่ปีพ.ศ. 2508 เป็นเจ้าภาพครั้งแรกในปีพ.ศ. 2516 ในปีพ.ศ. 2518 ความพ่ายแพ้ของเวียดนามใต้ต่อเวียดนามเหนือที่เป็นคอมมิวนิสต์และการปฏิวัติกลายเป็นคอมมิวนิสต์ของลาวและกัมพูชาทำให้ประเทศเหล่านี้ถอนตัวออกไป ด้วยสี่ประเทศที่เหลืออยู่ เซียปเกมส์ขยายในปีพ.ศ. 2520 ด้วยการรับอินโดนีเซีย ฟิลิปปินส์ และบรูไน และเปลี่ยนชื่อเป็นซีเกมส์

ขณะที่ยังไม่เคยมีการศึกษาเซียปเกมส์ในรายละเอียด แต่การแข่งขันกีฬานี้ก็ดูจะมีวัตถุประสงค์หลักสองประการด้วยกัน ประการแรกคือด้านกีฬา ในหนังสือที่ส่งถึงเจ้าหน้าที่ของประเทศอื่นๆ ในภูมิภาค พลโทประภาส จารุเสถียร ประธานคณะกรรมการโอลิมปิกแห่งประเทศไทย […] ระบุถึงความจำเป็นที่จะต้อง “ยกระดับการแข่งขันในหมู่ประเทศเอเชียตะวันออกเฉียงใต้” และเสนอว่า “เซียปเกมส์จะช่วยให้ประเทศต่างๆ ยกระดับมาตรฐานสำหรับการแข่งขันในโอลิมปิกและเอเชียนเกมส์ในอนาคต” หลวงสุขุมพูดตรงกว่าในประเด็นนี้ “ทีมของเราไม่แข็งแกร่ง มาตรฐานของเราก็ต่ำ” ในทำนองเดียวกัน คณะกรรมการโอลิมปิกแห่งประเทศมาเลเซียต่อมาก็ระบุว่าประเทศที่เข้าร่วมซีเกมส์อยู่ในระดับเดียวกันทางกีฬา ดังนั้นก็จะทำให้การแข่งขันสมน้ำสมเนื้อและช่วยกันปรับปรุงให้ดีขึ้น ผลที่ปรากฏบ่งบอกว่ามาตรฐานกีฬาของแต่ละประเทศในภูมิภาคมีความแตกต่างกันไปอย่างมาก ซึ่งเป็นความรู้สึกที่ได้รับการตอกย้ำโดยความล้มเหลวของลาว กัมพูชา และเวียดนามใต้ ในการเป็นเจ้าภาพจัดการแข่งขัน ถึงกระนั้นก็ยังน่าสังเกตว่าเหตุผลแรกที่ให้สำหรับการก่อตั้งเซียปเกมส์คือความก้าวหน้าด้านกีฬาของประเทศเพื่อยกระดับการแข่งขันในโอลิมปิกและเอเชียนเกมส์

เป้าหมายของเซียปเกมส์ประการที่สองคือการสร้างความเป็นน้ำหนึ่งใจเดียวกันของภูมิภาค ประภาสบอกบางกอกโพสต์ว่าการแข่งขันกีฬานี้ “ยังจะช่วยกระชับมิตรภาพที่มีอยู่ในหมู่ประเทศสมาชิกต่างๆ ให้แน่นแฟ้นขึ้นอีกด้วย”และหลวงสุขุมก็เน้นย้ำวัตถุประสงค์นี้ในการประชุมที่โตเกียว ความคิดในการสร้างความเป็นน้ำหนึ่งใจเดียวกันของภูมิภาคโดยอาศัยมหกรรมกีฬานี้แสดงออกในตราสัญลักษณ์ทางการที่เป็นห่วงคล้องกันหกห่วงที่ปรากฏอยู่บนธงและเครื่องหมายของการแข่งขันแต่ละครั้ง ตามกฎข้อบังคับของสหพันธ์กีฬาแหลมทอง “ห่วงสีเหลืองทองสดใสหมายถึงหกประเทศเอเชียตะวันออกเฉียงใต้ เกี่ยวคล้องกันเพื่อแสดงถึงมิตรภาพ ความรักผูกพันฉันพี่น้องและความมีเป้าหมายร่วมกันเป็นหนึ่งเดียว” เห็นได้ชัดว่าภาพห่วงคล้องกันนี้มีต้นแบบมาจากห่วงโอลิมปิกที่คิดขึ้นมาในปีพ.ศ 2457 เพื่อเป็นสัญลักษณ์สากลของโอลิมปิก การใช้คำแสดงความเป็นเครือญาติก็แสดงถึงประเด็นภราดรภาพของโอลิมปิก ขณะที่ธรรมนูญใช้คำว่าความรักผูกพันฉันพี่น้อง ประเทศไทยก็ชอบเรียกการแข่งขันนี้ว่าเป็น “เรื่องเล็กๆในครอบครัว” ที่บ่งบอกความใกล้ชิดเป็นเครือญาติในหมู่ประเทศเพื่อนบ้าน นอกจากนี้ ธงเซียปเกมส์ก็มีห่วงทองหกห่วงบนพื้นสีฟ้าเพื่อแสดงถึง “ผืนน้ำที่ล้อมรอบ หรือท้องฟ้าที่ครอบคลุมหมู่ประเทศในเอเชียตะวันออกเฉียงใต้” แม้ว่าการใช้สัญลักษณ์เช่นนี้จะสามารถใช้ได้กับกลุ่มประเทศใดก็ได้ก็ตาม มันคือการตอกย้ำประเด็นความเป็นปึกแผ่นของภูมิภาค

ในยุคเริ่มแรกของชาตินิยมหลังอาณานิคม นัยเชิงจักรวรรดินิยมของคำว่า แหลมทอง ได้เจือจางลงไปกลายเป็นภูมิภาคนิยมที่แข็งกร้าวน้อยกว่า ถึงกระนั้น ชื่อไทยของเซียปเกมส์ก็ปลุกความเป็นภูมิภาคนิยมยุคหลังอาณานิคมที่ไทยครองความเป็นจ้าว ซึ่งอาจเกิดจากความพยายามของไทยในการกีดกันอินโดนีเซียและฟิลิปปินส์ในต้นทศวรรษ 1970 โดยสองประเทศนี้ที่เป็นมหาอำนาจในภูมิภาคจะไม่เพียงแต่ขยายการแข่งขันให้เกินพ้นเขตคาบสมุทรเท่านั้น แต่ยังจะส่งผลคุกคามต่อสถานะครอบงำของไทยภายในกลุ่มอีกด้วย ดังที่กัมพูชาแสดงให้เห็นด้วยการถอนตัวจากเซียปเกมส์ในปีพ.ศ. 2502 และ 2506 นัยของการครองอำนาจนำของไทย (และนัยประหวัดเชิงประวัติศาสตร์ที่เกี่ยวข้อง) จะส่งผลบ่อนทำลายเสียมากกว่าจะเสริมสร้างมิตรภาพในภูมิภาค น่าสนใจว่าไม่มีการต่อต้านแข็งขืนเช่นนั้นในกรณีของลาว ซึ่งเข้าร่วมแข่งขันทุกครั้งจนถึงปีพ.ศ. 2518 และรายงานข่าวภาษาลาว (ที่ใกล้เคียงกับภาษาไทย) ใช้คำว่ากีฬาแหลมทองสลับไปกับคำว่าเซียปเกมส์ที่มีลักษณะกลางๆ กว่า เจ้าหน้าที่ลาวดูจะยินดียกย่องไทยเป็น*อ้าย*หรือ*พี่*ที่มักใช้เรียกประเทศที่เป็นมิตรและมีขนาดใหญ่กว่า การแข่งขันกีฬานี้สะท้อนถึงความสัมพันธ์ใกล้ชิดของรัฐบาลลาวกับรัฐบาลไทย ซึ่งมีรากฐานจากการมีนโยบายร่วมกันในการต่อต้านคอมมิวนิสต์และสนับสนุนอเมริกา

ถึงจะไม่มีการระบุออกมาก็ตาม แต่การต่อต้านคอมมิวนิสต์ (หรืออย่างน้อยก็การไม่เป็นคอมมิวนิสต์) ก็เป็นเกณฑ์พิจารณาประการที่สองสำหรับการเข้าร่วมเซียปเกมส์ ไทย มลายา สิงคโปร์ เวียดนามใต้ และลาวที่มีกษัตริย์ ล้วนเป็นพันธมิตรของสหรัฐฯ ในการต่อต้านคอมมิวนิสต์อย่างขึงขังทั้งสิ้น ขณะที่พม่าและกัมพูชาไม่ฝักใฝ่ฝ่ายใด ในอีกด้านหนึ่ง เวียดนามเหนือที่เป็นประเทศคอมมิวนิสต์ประเทศเดียวบนส่วนที่เรียกว่าแหลมทอง ไม่ได้เข้าร่วม...

ที่มา:

Creak, Simon. 2013. ‘Representing true Laos in post-colonial Southeast Asia: Regional dynamics in the globalization of sport’. Bromber, K., Krawietz, B and Maguire, J. (eds), *Sport Across Asia: Politics, Cultures and Identities.* pp. 109-134. New York: Routledge.

***คำศัพท์***

เอกสารจดหมายเหตุ: เอการประวัติศาสตร์

ครองความเป็นจ้าว/ครองอำนาจนำ: อำนาจ ความเป็นผู้อำนาจ การมีอำนาจเหนือ

**สื่อการเรียน 4: วิดีโอแนะนำเกี่ยวกับซีเกมส์**

1. *ซีเกมส์ครั้งที่ 27 ที่เมียนมา*

<http://www.seagfoffice.org/27th.php>

*ที่มา*: *สหพันธ์ซีเกมส์*

1. *พิธีเปิดซีเกมส์ครั้งที่ 28*

<https://www.youtube.com/watch?v=2KM1_2Qloao>

(2 ชั่วโมง 10 นาที 28 วินาที)

ที่มา: SG Sports TV. 2015.

ดูตั้งแต่ 0:00 ถึง 1:38

1. Khoo, Daphne.*Greatest*, *เพลงซีเกมส์ครั้งที่ 28* (3 นาที 47 วินาที)

<https://www.youtube.com/watch?v=XAcAX6dzPfc>

ที่มา: SG Sports TV. 2015.

1. *เบื้องหลังการถ่ายทำ ‘Greatest’: เพลงซีเกมส์ครั้งที่ 28*

(2 นาที 56 วินาที)

<https://www.youtube.com/watch?v=f1CVJ8fJXAo>

ที่มา: SG Sports TV. 2015

1. *Ordinary.*

(12 *นาที* 01 *วินาที*)

<https://www.youtube.com/watch?v=W2uNwiZsFHs>

 ที่มา: SG Sports TV. 2015

ดูตั้งแต่ 0:00 ถึง 2:00

**แบบฝึกหัด 1**

คู่กับสื่อการเรียน 1: “จากกรุงเทพฯ สู่ปาเล็มบัง: ซีเกมส์กับการศึกษาภูมิภาคนิยมในแนวทางเชิงวัฒนธรรม”

ก. หลวงสุขุมนัยประดิษฐคือใคร? เขามีบทบาทอย่างไรในการก่อตั้งเซียปเกมส์?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ข. การเครื่องหมาย (🗸) หน้าข้อที่เป็นปัจจัยในการพิจารณาของผู้ผลักดันให้เกิดความคิดที่จะจัดให้มีมหกรรมกีฬาระดับภูมิภาค

🗖 ลักษณะร่วมของผู้คนในภูมิภาค

🗖 พัฒนาการด้านกีฬาอยู่ในระดับเดียวกัน

🗖 ความจำเป็นที่จะต้องยกระดับมาตรฐานกีฬา

🗖 ความจำเป็นที่จะต้องส่งเสริมความกลมเกลียวในหมู่ประเทศเพื่อนบ้าน

ค. จริงหรือเท็จ: เขียนคำว่าจริง หากข้อความที่ให้เป็นความจริงตามข้อมูลที่ได้อ่านมา เขียนคำว่าเท็จหากไม่ใช่

\_\_\_\_\_\_\_\_\_\_\_\_\_\_\_\_\_1. ไทยมีบทบาทเป็นผู้นำในการก่อตั้งกีฬาแหลมทอง (เซียปเกมส์)

\_\_\_\_\_\_\_\_\_\_\_\_\_\_\_\_\_2. สมาชิกผู้ก่อตั้งเซียปเกมส์ทุกประเทศเข้าร่วมการแข่งขันครั้งแรกในปีพ.ศ. 2502

\_\_\_\_\_\_\_\_\_\_\_\_\_\_\_\_\_3. ทุกประเทศในเอเชียตะวันออกเฉียงใต้ได้รับเชิญให้เข้าร่วมแข่งขันเซียปเกมส์

\_\_\_\_\_\_\_\_\_\_\_\_\_\_\_\_\_4. ประเทศคอมมิวนิสต์ในภูมิภาคได้รับการต้อนรับให้เข้าร่วมเซียปเกมส์

\_\_\_\_\_\_\_\_\_\_\_\_\_\_\_\_\_5. การเปลี่ยนจากเซียปเกมส์เป็นซีเกมส์หมายถึงการสูญเสียอดีตสมาชิกร่วมก่อตั้ง

\_\_\_\_\_\_\_\_\_\_\_\_\_\_\_\_\_6. การก่อตั้งเซียปเกมส์เป็นก้าวสำคัญมากสู่การสร้างสถาบันสำหรับประชาคมของภูมิภาค

\_\_\_\_\_\_\_\_\_\_\_\_\_\_\_\_\_7. เซียปเกมส์ได้รับการก่อตั้งขึ้นก่อนองค์กรระดับภูมิภาคสำคัญอื่นๆ เช่น อาสา มาฟิลินโด และอาเซียน

\_\_\_\_\_\_\_\_\_\_\_\_\_\_\_\_\_8. เซียป/ซีเกมส์ถูกจัดขึ้นทุกสี่ปี

\_\_\_\_\_\_\_\_\_\_\_\_\_\_\_\_\_9. เซียป/ซีเกมส์ถูกจัดขึ้นในปีเดียวกันกับที่มีโอลิมปิกหรือเอเชียนเกมส์

ง. สัญลักษณ์และพิธีกรรมที่ใช้ในเซียป/ซีเกมส์คืออะไร? ในทัศนะของนักเรียน สัญลักษณ์และพิธีกรรมเหล่านี้ช่วยในการสร้างสำนึกของความเป็นประชาคมและมิตรภาพภายในภูมิภาคได้อย่างไร?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

แบบฝีกหัด 2

**คู่กับสื่อการเรียน 2: “กีฬาในฐานะการเมืองและประวัติศาสตร์”**

ก. กา (🗸) สำหรับประเทศที่เป็นสมาชิกแรกเริ่มของเซียปเกมส์? ระบุลักษณะหนึ่งหรือสองประการที่สมาชิกแรกเริ่มมีร่วมกัน

🗆 เวียดนามเหนือ 🗆 สิงคโปร์ 🗆 เวียดนามใต้

🗆 พม่า 🗆 กัมพูชา 🗆 มาเลเซีย

🗆 ไทย 🗆 ลาว 🗆 ฟิลิปปินส์

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ข. จากบทความ อะไรคือปัจจัยหลักที่มีอิทธิพลต่อการตัดสินใจก่อตั้งเซียปเกมส์?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ค. ประเทศใดถอนตัวจากการแข่งขันเซียปเกมส์ในปีพ.ศ. 2518 และมีประเทศใดที่เพิ่มเข้ามาใหม่?

|  |  |  |  |
| --- | --- | --- | --- |
| ถอนตัว |  |  |  |
| สมาชิกใหม่ |  |  |  |

ง. จากการบรรยายของผู้เขียนเกี่ยวกับการเป็นเจ้าภาพของลาวในการจัดซีเกมส์ปีพ.ศ. 2552 นักเรียนคิดว่าการแข่งขันกีฬาระหว่างประเทศอย่างซีเกมส์ช่วยเสริมความยึดเหนี่ยวและอัตลักษณ์ของชาติได้อย่างไร?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

แบบฝึกหัด 3

คู่กับสื่อการเรียน 3: การเมืองของเซียปเกมส์

ก. จริงหรือเท็จ: เขียน จริง ถ้าข้อความต่อไปนี้เป็นความจริงจากข้อมูลที่ได้อ่าน เขียน เท็จ ถ้าไม่ใช่เช่นนั้น

\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

1. กีฬาแหลมทอง (เซียปเกมส์) ถูกจัดขึ้นครั้งแรกที่กรุงเทพฯ ในปีพ.ศ. 2501

\_\_\_\_\_\_\_\_\_\_\_\_\_\_\_

1. สมาชิกแรกเริ่มทั้งหมดของสหพันธ์เซียปมีที่ตั้งอยู่บนคาบสมุทรและแผ่นดินใหญ่ของเอเชียตะวันออกเฉียงใต้

\_\_\_\_\_\_\_\_\_\_\_\_\_\_\_

1. สมาชิกแรกเริ่มทั้งหมดของสหพันธ์เซียปเข้าร่วมในการแข่งขันครั้งแรก

\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

1. อินโดนีเซียและสิงคโปร์ต่างเคยเป็นเจ้าภาพจัดการแข่งขันเซียปเกมส์

\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

1. กัมพูชาและลาวเคยเป็นเจ้าภาพจัดการแข่งขันเซียปเกมส์

\_\_\_\_\_\_\_\_\_\_\_\_\_\_\_

1. ฟิลิปปินส์เคยเข้าร่วมการแข่งขันเซียปเกมส์

\_\_\_\_\_\_\_\_\_\_\_\_\_\_\_

1. เมื่อเซียปเกมส์กลายเป็นซีเกมส์ ความเป็นสมาชิกหรือองค์ประกอบของสหพันธ์กีฬาไม่เปลี่ยนแปลง

\_\_\_\_\_\_\_\_\_\_\_\_\_\_\_

1. เวียดนามเหนือไม่ได้เป็นสมาชิกของเซียปเกมส์

\_\_\_\_\_\_\_\_\_\_\_\_\_\_\_

1. เซียปเกมส์ถูกเรียกว่า “เอเชียนเกมส์น้อย” เพราะว่าเลียนแบบเอเชียนเกมส์

\_\_\_\_\_\_\_\_\_\_\_\_\_\_\_

1. ความสามารถด้านกีฬาของประเทศในคาบสมุทร/แผ่นดินใหญ่อยู่ในระดับสูง จึงทำให้มีการก่อตั้งเซียปเกมส์

ข. ทำไมคำว่า “Peninsular (แหลม)” จึงถูกตัดออกจากชื่อเซียปเกมส์และกลายเป็นซีเกมส์ในปีพ.ศ. 2520? มีความสำคัญเชิงสัญลักษณ์อย่างไร?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ค. อะไรคือปัจจัยที่มีอิทธิพลต่อการตัดสินใจตั้งเซียปเกมส์?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

แบบฝึกหัด 4

กลุ่มที่ \_\_\_\_\_\_\_\_\_\_\_\_\_\_\_\_\_\_\_\_

สมาชิกในกลุ่ม ใส่เครื่องหมาย (\*) สำหรับหัวหน้ากลุ่ม

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ก. เซียปเกมส์มีขึ้นมาได้อย่างไร?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ข. เหตุใดเซียปเกมส์จึงกลายเป็นซีเกมส์? อะไรคือปัจจัยที่ทำให้มีการรับสมาชิกเพิ่ม?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ค. ซีเกมส์มีส่วนอย่างไรในการสร้างเสริมจิตสำนึกของความเป็นประชาคมในหมู่ประเทศต่างๆ และภายในภูมิภาค?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_